49. schôdza NR SR - 6.deň - B. popoludní
Dátum: 2026-04-22
Poslanec: Hargaš, Ján 
Druh vystúpenia: Vystúpenie v rozprave

No. Máme tu teda novelu zákona o katastri. Začnem dobrou správou, lebo tých zlých bude potom trochu viac. Ale začneme pozitívne. Začneme pozitívne a pozitívne je to, že konečne vieme, kto za kataster zodpovedá. Pretože, ak si pamätáte, tak pred rokom kataster čelil hackerskému útoku a krvi by sa nedorezal v tejto vláde. Ten, kto by chcel nájsť ministra zodpovedného za kataster. Nikto sa k tomu nehlásil. Tvárili sa, že to je nejaká virtuálna inštitúcia niekde vo vesmíre, za ktorú nikto nenesie politickú zodpovednosť. Konečne vieme, že politickú zodpovednosť za kataster nesie pán minister Takáč. Ďakujem, že ste nám to po roku objasnili a že v tom máme jasno a zapamätajme si to aj do budúcna pre ďalšie prípadné hackerské útoky alebo nejaké nepríjemnosti, prípadné pochvaly za fungovanie katastra treba adresovať ministrovi pôdohospodárstva. Takže to som veľmi rád, že toto je objasnené. Druhú vec by som chcel objasniť, pretože pán Takáč v úvodnom slove hovoril, že pani riaditeľka katastra si naozaj spravila domácu úlohu, stretla sa s poslaneckými klubmi. Áno, stretla sa aj so zástupcami poslaneckého klubu Progresívne Slovensko. Sedel som na tom stretnutí, viedol som našu delegáciu, len musím teda objasniť, čo pán Takáč tu povedal, pretože pán Takáč povedal, že ona nám veľmi vecne všetko vysvetlila a že sme si vysvetlili všetky veci. No, tak to znie, ako keby sme na konci toho stretnutia spolu súhlasili. Tak to musím dať na pravú mieru. Cením si, že prišli zástupcovia z katastra. Áno, vysvetlili nám nejaké svoje motivácie. My sme im vysvetlili, prečo s tým máme problém a prečo tie ich motivácie sa dajú dosiahnuť aj iným spôsobom, ktorý by nenarúšal verejný záujem a s tým sme sa rozišli. Čiže sme sa dohodli, že sa nedohodneme. Že jednoducho nevieme nájsť tuná spoločnú reč a vysvetlili sme aj tie argumenty. A ja tie argumenty teraz v krátkosti predostriem. Čiže toľko na úvod a ešte viacerí ste reagovali na pána Takáča cez faktické poznámky, že je veľmi zaneprázdnený, no, zaneprázdnený je preto, pretože Európska komisia mu dnes nariadila, aby odobral trvalú akreditáciu PPA-čke. Napriek tomu, že mesiace tvrdí, že PPA-čka funguje ako namazaný stroj, tak Európska komisia tento názor s ním nezdieľa. Možno aj kvôli takým kauzám ako sú haciendy, mu nariadila odobrať trvalú akreditáciu. Takže verte mi, pán minister má teraz iné starosti ako tento zákon, takže tomu sa venuje. No, ale my máme na starosti tento zákon, takže budem sa ja venovať tomuto zákonu. Čo sú tie hlavné problémy? Hlavný problém je, že touto novelou sa sťaží verejný prístup k údajom, ktoré sú v katastri. To je proste fakt. Na rozdiel od dnešného stavu, kde hocikto z verejnosti si vie nájsť hociktorého vlastníka hociktorej parcely, vie si nájsť o ňom informácie ako dátum narodenia alebo bydlisko a tým pádom áno, aj investigatívni novinári alebo občianska spoločnosť vedia pomocou dát z katastra odhaľovať viaceré korupčné kauzy. To, ktoré korupčné kauzy to sú, tak to už hovorila kolegyňa Števulová, nebudem sa opakovať. Čiže tento prístup sa ide sťažiť, pretože na základe verejného prístupu, bez svojej identifikácie, budete vidieť akurát tak parametre konkrétnej parcely. Jej číslo, jej rozmery, na čo je určená, či to je záhrada, zastavané územie alebo niečo podobné, ale nebudete vedieť nič o vlastníctve tejto parcely. Na to, aby ste zistili, kto je vlastníkom tejto parcely, sa budete musieť prihlásiť do katastra, čiže prihlásiť sa do svojho konta. Potom uvidíte meno vlastníka tejto nehnuteľnosti. Ak chcete vidieť aj jeho adresu trvalého pobytu alebo jeho dátum narodenia, tak to neuvidíte ani po prihlásení. Na to budete potrebovať až list vlastníctva a ten list vlastníctva získate za odplatou 6 €. Čiže takýmto spôsobom to má fungovať po tejto No, argumenty katastrálnych, že prečo toto idú zaviesť, sú asi také, ktoré tu aj predniesol pán minister. V krátkosti to zúžim tak, že chcú zabrániť zneužívaniu, udalosť katastrofa. V zásade hovoria, že máme tu problém tzv. klikačov. Že nejaký podvodník si okliká celé katastrálne územie, zistí, kde žijú seniori a potom za tými seniormi ide a buď ich oberie o majetok, alebo nejak zneužije ich identitu, iným spôsobom, nejakým spôsobom ich podvedie, hej? A tomuto sa snaží, že vraj, kataster týmto zabrániť. Vraj v tom, že keď to aj polícia vyšetruje, tak oni polícii nevedia dať nič iné ako IP adresu toho konkrétneho používateľa, ktorý klikal. No a IP adresa, to nie je meno, priezvisko. Čiže nevedia povedať, že kto to reálne za tou IP adresou je. No, takto. Aby sme boli konštruktívni, tak budem aj dávať nejaké alternatívy, že ako by ste mohli dosiahnuť tento cieľ zníženia podvodov aj inými spôsobmi, ako všeobecným obmedzením prístupnosti dát z katastra. Prvá vec je, podľa mňa, prevencia. Ak naozaj máme ohrozenú skupinu seniorov, ktorí sú týmto ohrození a zneužívajú ich podvodníci na svoje podvody, tak možno by ste namiesto toho, aby ste seniorom zalepili oči 13. dôchodkom, mohli investovať do prevencie, do vzdelávania, do digitálnych zručností seniorov, aby sa vedeli v takýchto veciach zorientovať, aby vedeli, kedy sa ich snaží niekto oklamať, aby vedeli, komu môžu zavolať, koho sa môžu pýtať o pomoc. Možno by ste mohli naštartovať ekonomiku, aby vnúčatá a deti tých seniorov neodchádzali do zahraničia, aby sa naozaj mohli na niekoho obrátiť, kto im pomôže. Čiže áno, ťažšie a dlhodobejšie, ale zmysluplnejšie opatrenie. Druhá možnosť je technické riešenie. Ak tam naozaj máte takýchto klikačov, prosím vás, technické možnosti naozaj na to sú, ak neviete, popýtajte sa. Naozaj sa dá technicky zabezpečiť to, že keď niekto v krátkom časovom horizonte príliš veľakrát sa dopytuje na nejaké informácie z webovej stránky, tak sa tá IP adresa jednoducho dá odrezať, dá sa zablokovať. Proste dá sa to. Viete to spraviť. Čiže viete to sťažiť tým podvodníkom, aby nevedeli oklikať celé katastrálne územie v priebehu jedného doobeda. Takže dá sa to aj technickými riešeniami. Ak chcete inšpiráciu, presne toto isté sme my riešili, keď bol očkovací systém Čakáreň. Tiež sme potrebovali, aby to nemohol napadnúť niekto z iných krajín. Aby to vedeli využívať iba ľudia na Slovensku, aby to tiež nemohol niekto napadnúť nejakým robotom, že tam bude proste zahlcovať ten systém, čiže samozrejme, že sú na to spôsoby, ako viete niekomu zamedziť opakovaný a opakovaný prístup ku svojim serverom a ku svojej webstránke. Takže technické riešenia tiež sú. No a potom ešte jeden prístup tu spomínala aj kolegyňa Gažovičová, selektívne zverejňovanie. Ak naozaj tu máme ohrozenú skupinu, ktorá má legitímny dôvod na to, aby nie všetky jej údaje boli zverejnené, tak vytvorme radšej nejaké parametre, kto môže požiadať o to, aby jeho údaje neboli zverejnené v katastri a tým pádom môžeme vyriešiť tento problém elegantnejšie. Nie, namiesto toho vy to zneprístupníte voči celej populácii a ešte sa za to budete pýtať poplatok. Takže to je podľa mňa problém. Vecne, čiže vecne som vám dal protiargumenty, prečo sa to dá spraviť aj inak a prečo toto riešenie, ktoré ste si vy zvolili, je zlé. No a potom je ešte tá politická rovina. Kolegovia. A nemôžeme ju opomenúť, pretože áno, záleží aj na tom, kto a s akou motiváciou a s akou históriou prináša tieto zmeny a či teda my mu môžeme dôverovať, že naozaj má dobrý úmysel a že ten dobrý úmysel sleduje. Tak ja to tak zosumarizujem, kolegovia, že čo si teda, čo zatiaľ vieme o vašich úmysloch a o vašej aktivite za tejto vlády? Za prvé. Klamali ste o katastri, keď bol hacknutý. Týždeň ste verejnosti klamali, že nie je naozaj hacknutý, a až po týždni sa zasa vyliezlo, že áno, máme tu veľký problém. Klamali ste o prevrate. Premiér tu niekoľko mesiacov hovoril, že tu v tejto krajine prebieha prevrat. SIS-ka mu vymyslela nejakú imaginárnu správu, žiadne transportéry po uliciach, nič, žiaden prevrat, vymyslený prevrat. Vy ľuďom tvrdíte, že paušálne náhrady vlastne, že to nie je plat ministra. Že keď vám narastú paušálne náhrady, že to je vlastne v pohode, že vám sa nezvýšili platy. Čo si myslíte, že ľudia akože seno jedia? Presadili ste trestnú novelu, ktorá pomáha zlodejom, ktorá pomáha ľuďom, ktorí páchajú korupciu, ktorá pomáha ľuďom z prostredia vládnej koalície. Máte tu kauzu haciendy, kde ste niekoľko mesiacov blokovali poslanecký prieskum. Takmer pol roka ste sa vyhýbali poslaneckému prieskumu, až kým ste si spravili domáce upratovanie. To, že vám teraz Európska komisia nakázala zrušiť akreditáciu PPAčky, hovorí, že ani upratovanie nepomohlo. Pol roka ste sa vyhýbali poslaneckému prieskumu a verejnej kontrole. Konsolidáciu robíte na chrbtoch ľudí a nie na sebe. Nie, že by ste vy šetrili. Vy si v čase konsolidácie kupujete Tuaregy, vy si kupujete tryskáče, vy ste si zdvihli platy a ľuďom hovoríte, že oni sa musia uskromniť. Vy ste rozdali dotácie u Kmeca ľuďom, alebo chceli ste rozdať dotácie u Kmeca ľuďom, ktorí sú spriaznení so stranou Hlas. Vy ste chceli záchrankový tender prihrať donorovi Hlasu. Vy ste tu zaviedli nejakú slejdov. Vy ste proste kúpili pozemky, ktoré majú polovičnú hodnotu, za dvojnásobnú sumu. Vy ste okresali infozákon, vy bojujete proti občianskej spoločnosti, voči neziskovkám, ktoré vám pozerajú na prsty, vy bojujete proti médiám. A vy chcete, aby my sme vám verili, že oklieštenie katastra robíte v nejakom dobrom úmysle. Keby som chcel, tak pokračujem ešte ďalšiu pol hodinu s vymenovaním dôvodov, prečo sa vám nedá veriť, že to robíte v dobrom. A budem veľmi rád, keď mi vy dáte nejaké protiargumenty, že prečo by sme vám mali veriť. Že áno, možno poviete, že áno, však dobre, tak dva a pol roka sme sa tu správali trošku tak neprístojne a pomáhali sme korupčníkom a zlodejom a neviem čo, ale teraz nám už verte, my už to chceme robiť dobre, lebo... No a to som zvedavý, čo poviete za tým „lebo“. Čiže zosumarizujem to naozaj, drahí kolegovia z koalície. Nedá sa vám veriť dobrý úmysel s touto novelou. Nedá sa vám veriť dobrý úmysel s touto novelou. Nedá sa vám veriť to načasovanie. Prečo práve teraz idete obmedzovať dáta z katastra? V kontexte toho všetkého, čo ste sa posledné dva a pol roka predviedli v podpore korupcie, v netransparentnosti, v klamaní voči verejnosti o veciach, ako bol ten prevrat. Jednoducho nemôžeme, nemôžeme vám veriť. Na záver mi dovoľte ešte taký krátky mostík do toho, že ako by v skutočnosti mal fungovať moderný štát, lebo my sa tu rozprávame o dátach z katastra, kde si budem ja sťahovať za 6 € nejaký výpis, síce elektronický, ale stále je to papier, len teda iná forma papiera. A ja už som sa spýtal, že prečo vy vlastne nevyužívate systémy, ktoré už v štáte sú zavedené. V štáte už dnes platí pravidlo, že žiaden úrad od vás nemôže chcieť list vlastníctva. Neviem, či viete, ale je to tak. Nemôže chcieť. Má si ho získať sám. Má si ho získať zo systému katastra alebo cez iné systémy, ktoré štát má. No a jediný dôvod teda, prečo potrebujete listy vlastníctva, je nie voči štátu, ale voči komerčným inštitúciám, voči bankám, poisťovniam, ja neviem, u operátora, ja neviem, susedovi potrebujete ukázať list vlastníctva. Ja neviem, kvôli čomu ľudia si dnes vyťahujú listy vlastníctva, ale nie je to kvôli úradom, lebo úrady už nemôžu žiadať o nich list vlastníctva. Takže je to kvôli iným, iným inštitúciám. A ja som tu v tejto Národnej rade už šesťkrát predložil zákon, ktorý by umožnil, aby tieto dáta boli prístupné aj tretím stranám, samozrejme za veľmi striktných pravidiel a len so súhlasom tej osoby, ktorej sa týkajú, aby sme sa tu nemuseli baviť o nejakých smiešnych listoch vlastníctva za 6 €, ale jednoducho by sme sa rozprávali o tom, že prídem do banky, banka odo mňa chce list vlastníctva, tak banka zadá do štátneho systému požiadavku: Chcem list vlastníctva pre toto rodné číslo. Mne na mobile vybehne notifikácia: „Táto banka od vás chce list vlastníctva, chcete jej dať prístup po najbližšie dva, tri dni?“ Ja odkliknem, že áno. Úradníkovi v banke sa zobrazí, čo mám v liste vlastníctva, vybavené. A poviem vám tajomstvo, na toto všetko už dnes máme IT systémy v štáte. Zaplatili sme za to milióny eur z eurofondov a jediný dôvod, prečo to nefunguje, je, že vám sa nechce. Šesťkrát som vám priniesol sem zákon, ako to máte zaviesť do legislatívy. Povedal som vám, kde na to môžete zohnať peniaze. Povedal som, ako technicky sa vám to dá spraviť. Vám sa to proste nechce. Vy ste old school, takže vy radšej spravíte to, že dáta z katastra zneprístupníte a tí, čo ich budú chcieť, budú platiť 6 € za jeden výpis z papiera. Viac k tomu nemám čo dodať. Ďakujem pekne.